**Τιμητική διάκριση του 13ου Δημοτικού Σχολείου Καλαμαριάς**

Με πολύ χαρά σας ανακοινώνουμε ότι ο μαθητής του 13ου Δημοτικού Σχολείου Καλαμαριάς, Κωστόπουλος Κωνσταντίνος της Δ2, διακρίθηκε στο **διεθνή** διαγωνισμό **ποίησης, μουσικής και τέχνης** που διοργανώθηκε από τον βρετανικό κοινωφελή οργανισμό “**Never Such Innocence”** στην κατηγορία τέχνη (9-11 ετών) παίρνοντας **το πρώτο βραβείο** με μια ζωγραφιά από κάρβουνο με τίτλο **«Αεροπορική επιδρομή»**. Στο διαγωνισμό συμμετείχαν παιδιά από όλο τον κόσμο με 7.000 έργα, εκ των οποίων 600 ήταν από την Ελλάδα.

Ο διαγωνισμός αυτός στην Ελλάδα διεξήχθη στο πλαίσιο του προγράμματος [**«Η Θεσσαλονίκη Θυμάται»**](http://www.britishcouncil.gr/events/salonika-remembers) που πραγματοποιείται με αφορμή την επέτειο εκατό χρόνων από το Μακεδονικό Μέτωπο κατά τον **Α΄ Παγκόσμιο Πόλεμο,** από το **Βρετανικό Συμβούλιο**, σε συνεργασία με την **Κοινοπολιτειακή Επιτροπή Στρατιωτικών Τάφων**, το **Μουσείο Μακεδονικού Αγώνα**, τη **Βρετανική Πρεσβεία** στην Ελλάδα και το βρετανικό κοινωφελή οργανισμό “[**Never Such Innocence**](http://www.neversuchinnocence.com/)**”**. Έχει ως στόχο την ευαισθητοποίηση των νέων για την ιστορία και την κληρονομιά που μας άφησε ο Μεγάλος Πόλεμος μέσα από τη δημιουργική έκφραση και την τέχνη. Μαθητές/τριες ηλικίας 9–16 ετών από όλη την Ελλάδα κλήθηκαν να αντλήσουν έμπνευση από τα γεγονότα αυτού του πολέμου και να συνθέσουν ένα τραγούδι ή ένα ποίημα ή μια ζωγραφιά. Ιδιαίτερη έμφαση δίνεται στη συμμετοχή των συμμαχικών δυνάμεων, όπου η Ελλάδα συμμετείχε μαζί με τους Βρετανούς, Γάλλους και Σέρβους στρατιώτες.

Οι μαθητές/τριες των σχολείων που συμμετείχαν στο πρόγραμμα, παρακολούθησαν τα εγκαίνια της έκθεσης των έργων τους που εκτίθενται στο **Μουσείο Μακεδονικού Αγώνα** και παρέλαβαν τις βεβαιώσεις συμμετοχής στις 12-5-2018. Εκεί εκτός από τον Κωνσταντίνο Κωστόπουλο τιμήθηκαν και οι μαθήτριες της Στ΄ τάξης Γιαλογλίδου Σταυρούλα και Χατζηγαβριηλίδου Ζωή που συμμετείχαν με δύο ποιήματα, ενώ υπεύθυνη για τη συμμετοχή των παιδιών στο διαγωνισμό και στο πρόγραμμα [«Η Θεσσαλονίκη Θυμάται»](http://www.britishcouncil.gr/events/salonika-remembers) ήταν η εκπαιδευτικός αγγλικής γλώσσας του σχολείου μας, Στέλλα Τζιαφέτα.

Η βράβευση των νικητών/τριών που διακρίθηκαν στο διαγωνισμό ποίησης, μουσικής και τέχνης που διοργανώθηκε από τον βρετανικό κοινωφελή οργανισμό “Never Such Innocence”, έγινε στο Λονδίνο, στο παρεκκλήσι της Βασιλικής Φρουράς στις 24-5-2018. Ανάμεσα τους και ο μαθητής μας, Κωνσταντίνος Κωστόπουλος. Στην εκδήλωση βράβευσης και μνήμης των πεσόντων συμμετείχαν οι τυμπανιστές του Βασιλικού Ναυτικού, η Βασιλική Αεροπορία και η μπάντα των Σκώτων Φρουρών. Την εκδήλωση κάλυψε τηλεοπτικός σταθμός (<http://www.ert.gr/eidiseis/diethni/bretania/vraveio-se-3-ellinopoyla-se-diethni-diagonismo-gia-ton-a-pagkosmio-polemo-video/>)

